En el marc dels actes previs a la Festa Major del Vendrell
El 20 i 21 de juliol van tenir lloc, al Teatre Àngel Guimerà, dues representacions del sainet En Pau de la gralla o la Festa Major de la Vila del vendrellenc Ramon Ramon i Vidales (1857-1916), que fou escriptor, poeta, editor i director dels setmanaris Lo Vendrellench i El Baix Penadès.
Les representacions han estat organitzades per l'Arxiu Comarcal del Baix Penedès, la Impremta Ramon i la família Ramon amb la col·laboració de l'Ajuntament del Vendrell, el TÀG, el Consell Comarcal del Baix Penedès, els Pastorets del Vendrell, L'embarcada i Teatre Espai.
L'Arxiu Comarcal del Baix Penedès té dipositat el fons documental d'aquest personatge gràcies a la cessió que va fer la família Ramon l'any 2007 i 2008.
En Pau de la gralla o la festa major de la vila, publicada l'any 1900 per la Impremta Ramon Germans del Vendrell, és un sainet de costums populars tarragonins, en un acte i en prosa.
L'autor va dedicar l'obra al seu germà Jaume Ramon i Vidales, que havia mort recentment.
Es va estrenar el 16 de novembre de 1900 al Teatre Novetats de Barcelona i va ser dirigida per Enric Borràs.
L'obra transcorre durant un matí de festa major, en la diada de Santa Anna.
La trama és simple: en Salvador, un casteller de tota la vida, no deixa casar la seva filla, Agneta, amb el noi que estima; tanmateix, en Pau, el graller, personatge inspirat en Pau Recasens Mercadé (1855-1921), graller de la Pobla de Montornès, se les enginya perquè tot arribi a bon port.
Una de les parts importants de l'obra és l'ambient acolorit i festiu que l'autor hi aboca amb un llenguatge viu i col·loquial.
L'adaptació de l'obra ha anat a càrrec de Maria Ramon i Neus Oliveras i la coordinació general per Nativitat Castejón, directora de l'Arxiu Comarcal del Baix Penedès.
L'elenc d'actors, Míriam Bartés, Ció Pallarès, Úrsula Hernández, Jaume Giró, Alfons Vigo, Francesc Ripoll, Joan Basseda Ballester, Sergi Rodero, Joan Núñez, Joan Giró, Ruben Gallego i els extres Joan Basseda Domenech, Núria Canyelles, Irene Pallejà, Laura Pallejà, Abril Costa, Elisabet Edo, Jordi Giró, Pilar Hernández, sota la direcció artística de Sílvia Basseda i com ajudant de direcció Anna Mestres, ens van fer viure la quotidianitat del dia de Santa Anna a la vila del Vendrell.
No hi manca cap ingredient conforme al costum: les dones a l'ofici, els comentaris dels àpats, els diables, els bastoners i, el plat fort, els castells.
En aquest sentit, volem agrair l'actuació del Ball de Bastons, el Ball de Diables, els Nens del Vendrell, els Falcons de Llorenç del Penedès i les Gralles del Baix Penedès i la cessió de l'escenografia del Pastorets del Vendrell.
Maria Ramon i Neus Oliveras han fet l'adaptació i la coordinació general ha anat a càrrec de Nativitat Castejón, directora de l'Arxiu Comarcal del Baix Penedès.
La Impremta Ramon ha produït el cartell, el programa de mà i ha editat el segon llibre de col·lecció de les obres dels germans Ramon i Vidales.
En aquesta ocasió ha estat l'adaptació teatral del sainet En Pau de la Gralla o la Festa Major de la Vila, realitzada per Neus Oliveras i Maria Ramon, i coordinada per l'Arxiu Comarcal del Baix Penedès.
El preu del llibret és de 3 euros, dels quals 2 és destinaran a la Marató de TV3.